རྒྱལ་གཞུང་ཞི་གཡོག་ལྷན་ཚོགས།

འབྲུག་ཞི་གཡོག་ཆོས་རྒྱུགས།

༢༠༡༤

དབྱེ་བ་ : རྫོང་ཁ།

དྲི་ཤོག་༣ པ་ : ནང་པའི་ཤེས་ཡོན།

དབྱིན་ཚེས་ : ༡༢/༡༠/༡༤ ཆོས་རྒྱུགས་ཀྱི་དུས་ཡུན་ : ༣.༠༠

སྐུགས་བསྡོམས་ : ༡༠༠ དྲི་ཤོག་ལྷག་ནིའི་དུས་ཡུན་: སྐར་མ་ ༡༥

སྤྱིར་བཏང་བཀོད་རྒྱ།

༡- ལན་ཤོག་འདི་ནང་ ཁྱོད་རའི་ ངོ་རྟགས་ཨང་ མ་གཏོགས་ མིང་འབྲི་མི་ཆོག། དེ་འབདཝ་ལས་ ངོ་རྟགས་ཨང་འདི་ ལན་ཤོག་ནང་ལུ་ གསལ་ཏོག་ཏོ་སྦེ་ མ་འཛོལ་བར་བྲིས།

༢- དྲི་བའི་ལན་ འབྲི་ནི་ འགོ་མ་བཙུགས་པའི་ཧེ་མར་ སྐར་མ་༡༥འི་རིང་ལུ་ དྲི་ཤོག་འདི་ནང་ བྱིན་ཡོད་པའི་ བཀོད་རྒྱ་ཚུ་ ལེགས་ཤོམ་སྦེ་ལྷག་སྟེ་ དྲི་ཤོག་གི་ཤོག་གྲངས་ ཚང་མ་ཚང་བལྟ་དགོཔ་དང་ དོགས་པ་ཚུ་བསལ་དགོ། དུས་ཡུན་འདི་གི་རིང་ལུ་ ལན་འབྲི་ནི་ཚུ་ ག་ནི་ཡང་འབད་མི་ཆོག།

༣- དྲི་ཤོག་འདི་ནང་ དྲི་བ་ཡོངས་བསྡོམས་༥ ཡོད། དེ་ཡང་ ༡. སྤྱོད་འཇུག། ༢. བཤེས་སྤྲིངས། ༣. སྙན་ངག།

༤-དབུ་མ་འཇུག་པ་དང་མངོན་པ། ༥- ཆོས་འབྱུང་། ཚུ་ཤེས་ཚད་བརྟག་དཔྱད་ཀྱི་དོན་ལུ་ཨིན།

༤- དྲི་བ་ཚུ་ འདྲ་བཤུས་རྐྱབ་མ་སྡོད་པར་ དྲི་བའི་ཨང་དང་འཁྲིལ་ཏེ་ ལན་ཚུ་ཧིང་སངས་ས་སྦེ་འབྲི་དགོ།

༥- དྲི་བ་གི་ལན་ཚུ་ ལན་ཤོག་ནང་མ་གཏོགས་ དྲི་ཤོག་ནང་འབྲི་མི་ཆོག།

༦- དྲི་བའི་ལན་ཚུ་ག་ར་ ལན་ཤོག་ནང་ དྲི་བའི་ཨང་ཚུ་ མ་འཛོལ་བར་བཀོད་དེ་འབྲི་དགོ། དེ་མེན་པར་དྲི་བའི་ཨང་ཚུ་འཛོལ་ཏེ་འབྲི་ནི་དང་། ཡང་ན་ གང་ཡང་བྲིས་ཏེ་མེད་པ་ཅིན་ དབྱེ་ཞིབ་མི་འབད་ནི་དང་ སྐུགས་ཚུ་བྱིན་ནི་མེད།

༧- དྲི་བའི་ལན་ཚུ་ ཆོས་སྐད་དང་རྫོང་ཁ་ ག་ཅིའི་ནང་བྲིས་རུང་མ་བཏུབ་མེད།

༨- དྲི་ཤོག་དང་ལན་ཤོག་ཚུ་ གཅིག་ཡང་ ཧྲལ་མི་ཆོགཔ་མ་ཚད་ ལན་ཤོག་བྱིན་ཡོད་མི་དེ་ལས་ ཤོག་གུའི་རིགས་ གཞན་གང་ཡང་ ལག་ལེན་འཐབ་མི་ཆོག།

༩- ཆོས་རྒྱུགས་ཁང་མིག་ནང་ལས་ ཐོན་མ་འགྱོ་བའི་ཧེ་མ་ ཁྱོད་ཀྱི་ལན་ཤོག་འདི་ ཆོས་རྒྱུགས་ལྟ་རྟོག་པ་ལུ་ རྩིས་སྤྲོད་ འབད་དགོ།

དྲི་བ་དང་པ༽ སྤྱོད་འཇུག། སྐུགས་༡༠།

འོག་ལུ་བཀོད་དེ་ཡོད་མི་དྲི་བ་ ཀ་ཁ་ འབད་ཡོད་ས་ལས་ ག་ཤེས་མི་ གཅིག་གི་ལན་འབྲི་དགོཔ་ཨིན།

ཀ་ ཆོས་འཆད་ཉན་གྱི་ སྤང་བྱའི་ཀུན་སྤྱོད་ལ་ སྣོད་ཀྱི་སྐྱོན་གསུམ་དང་ དྲི་མ་དྲུག་ མི་འཛིན་པ་ལྔ་ ཞེས་ཡོད་པ་ལས་ སྣོད་ཀྱི་སྐྱོན་གསུམ་དང་ མི་འཛིན་པ་ལྔའི་ རྐང་གྲངས་ རེ་རེ་བཞིན་བྲིས།

ཁ་ འོག་གི་རྩ་ཚིག་གཉིས་ཀྱི་འགྲེལ་བཤད་བྲིས།

འགྲོ་བ་ཉུང་ཟད་ནར་མའི་ཟས་སྦྱོར་བ། །སྐད་ཅིག་ཟས་ཙམ་སྦྱིན་པར་བྱེད་པ་དང་།།

བརྙས་བཅས་ཉིན་ཕྱེད་འགྲངས་པར་བྱེད་པ་ཡང་། །དགེ་བ་བྱེད་པ་ཡིན་ཞེས་ཀུན་གྱིས་བཀུར།།

སེམས་ཅན་གྲངས་མཐའ་ཡས་ལ་དུས་རིང་དུ། །བདེ་བར་གཤེགས་ཀྱི་བདེ་བ་བླ་ན་མེད།།

ཡིད་ལ་བསམ་པ་མཐའ་དག་རྫོགས་བྱེད་པ། །རྟག་ཏུ་སྦྱིན་པ་ལྟ་ཞིག་སྨོས་ཅི་དགོས།།

དྲི་བ་གཉིས་པ༽ བཤེས་སྤྲིངས། སྐུགས་ ༡༠།

འོག་ལུ་བཀོད་དེ་ཡོད་མི་ དྲི་བ་ ཀ་ ཁ་ འབད་ཡོད་ས་ལས་ ག་ཤེས་མི་ གཅིག་གི་ལན་འབྲི་དགོཔ་ཨིན།

ཀ་ བཤེས་སྤྲིངས་ནང་དུ་ མཚན་མོ་ཉལ་ལུགས་དང་ ཁ་ཟས་ཟ་ལུགས་གཉིས་ཀྱི་སྐོར་ ཇི་ལྟར་བཤད་ཡོད?

ཁ་ འོག་གི་ཚིགས་བཅད་གཉིས་ཀྱི་འགྲེལ་པ་བྲིས།

༡- བག་ཡོད་བདུད་རྩིའི་གནས་ཏེ་བག་མེད་པ། །འཆི་བའི་གནས་སུ་ཐུབ་པས་བཀའ་སྩལ་ཏེ།།

དེ་བས་ཁྱོད་ཀྱིས་དགེ་ཆོས་སྤེལ་སླད་དུ། །གུས་པས་རྟག་ཏུ་བག་དང་བཅས་པར་མཛོད།།

༢- དེས་པ་བདོག་མང་ཇི་ལྟར་སྡུག་བསྔལ་བ། །འདོད་པ་ཆུང་རྣམས་དེ་ལྟ་མ་ལགས་ཏེ།།

ཀླུ་མཆོག་རྣམས་ལ་མགོ་བོ་ཇི་སྙེད་པ། །དེ་ལས་འབྱུང་བའི་སྡུག་བསྔལ་དེ་སྙེད་དོ།།

དྲི་བ་གསུམ་པ༽ སྙན་ངག་ ལེའུ་བར་པ། སྐུགས་ ༣༠།

འོག་ལུ་བཀོད་དེ་ཡོད་མི་ དྲི་བ་ ཀ་ ཁ་ ག་ ང་ ཅ་ འབད་ ཁག་༥ ཡོད་ས་ལས་ ག་ཤེས་མི་༣ གྱི་ལན་འབྲི་དགོཔ་ཨིན། (༡༠x༣=༣༠)

ཀ་ སྙན་ངག་ལ་ ལུས་རྒྱན་སྐྱེལ་སེལ་ བཅས་ཡོད་པ་ དེ་གསུམ་གྱི་གོ་དོན་ དཔེ་དང་བཅས་ བྲིས།

ཁ་ དཔེ་རྒྱན་དང་ གཟུགས་ཅན་གྱི་རྒྱན་གཉིས་ལ་ ཁྱད་པར་གང་ཡོད་ རང་སྟོབས་ཀྱི་དཔེར་བརྗོད་དང་བཅས་ བཤད་པ་རྒྱོབས།

ག མཛའ་བོ་གལ་ཏེ་གཤེགས་ན་བཞུད། །ཁྱོད་ཀྱི་ལམ་ནི་ཤིས་གྱུར་ཅིག །གང་དུ་ཁྱོད་ནི་གཤེགས་པ་དེར། །བདག་ཀྱང་སྐྱེ་བ་ཉིད་གྱུར་ཅིག། ཅེས་པ་འདི་ རྒྱན་གང་ཡིན་ངོས་བཟུང་ནས་ རྒྱན་དེའི་ དཔེར་བརྗོད་ཅིག་རྩོམས།

ང་ བརྗོད་འདོད་ཀྱི་དཔེ་རྒྱན་ཐོག་ཏུ་ འབྲུག་རྒྱལ་ཁབ་ལ་བསྔགས་པའི་རྩོམ་ ཚིགས་བཅད་གཉིས་བྲིས།

ཅ་ བརྗོད་བྱ་གང་རུང་ཞིག་ངོས་བཟུང་ནས་ གཟུགས་རྒྱྲན་གྱི་ཐོག་ཏུ་ ཚིག་ལྷུག་གི་བརྗོད་པ་སྙན་པ་ ཚིག་འབྲུ་༡༠༠ལས་མི་ཉུང་བ་ཞིག་རྩོམས།

དྲི་བ་བཞི་པ༽ དབུ་མ་འཇུག་པ་དང་། མངོན་པ་མཛོད། སྐུགས་ ༣༥།

འོག་ལུ་བཀོད་དེ་ཡོད་མི་ དྲི་བ་ ཀ་ ཁ་ ག་ ང་ ཅ་ འབད་ ཁག་༥ ཡོད་ས་ལས་ ག་ཤེས་མི་༣ གྱི་ལན་འབྲི་དགོཔ་ཨིན།

དབུ་མ་འཇུག་པ།

ཀ་ ས་དང་པོ་ནས་ ས་བཅུ་པའི་བར་གྱི་ སའི་མིང་དང་ བརྗོད་བྱ་རེ་བཞིན་ ངོས་ཟུངས།

ཁ་ འོག་གི་ ཚིགས་བཅད་གཉིས་ཀྱི་ དགོངས་དོན་འགྲེལ།

སྐྱེ་བོ་འདི་ཀུན་བདེ་བ་མངོན་འདོད་ཅིང་། །མི་རྣམས་བདེ་བའང་ལོངས་སྤྱོད་མེད་མིན་ལ།།

ལོངས་སྤྱོད་ཀྱང་ནི་སྦྱིན་ལས་འབྱུང་མཁྱེན་ནས། །ཐུབ་པས་དང་པོ་སྦྱིན་པའི་གཏམ་མཛད་དོ།།

སྙིང་རྗེ་དམན་ཞིང་ཤིན་ཏུ་རྩུབ་སེམས་ཅན། །རང་དོན་ལྷུར་ལེན་ཉིད་དུ་གྱུར་པ་གང་།།

དེ་དག་གི་ཡང་འདོད་པའི་ལོངས་སྤྱོད་རྣམས། །སྡུག་བསྔལ་ཉེར་ཞིའི་རྒྱུར་གྱུར་སྦྱིན་ལས་འབྱུང་།།

ག་ སྤྱིར་དབུ་མ་ཞེས་པའི་གོ་དོན་དང་ དེ་ལ་དབྱེ་ན་ དབྱེ་ཚུལ་གྱི་རྣམ་གཞག་ཇི་ལྟར་ཡོད་པ་ཡིན? གང་ཤེས་བྲིས།

མངོན་པ་མཛོད།

ང་ རྟེན་ ཕྱི་སྣོད་ཀྱི་འཇིག་རྟེན་ཆགས་ཚུལ་དང་ བརྟེན་པ་ ནང་བཅུད་ཀྱི་སེམས་ཅན་ཆགས་ཚུལ་གྱི་ རྣམ་གཞག་སྐོར་ བཤད་པ་ཚིག་འབྲུ་༢༥༠ཙམ་གྱི་ནང་དུ་ བསྡུས་ཏེ་འཁོད།

ཅ་ མངོན་པའི་ ཚད་འཇལ་ལུགས་ཀྱི་རྣམ་གཞག་ལ་ ཕྲ་རབས་རྡུལ་ནས་བཟུང་སྟེ་ དཔག་ཚད་གཅིག་གི་བར་ ཇེ་རྒྱས་སུ་འཕར་ནས་བརྩི་ཚུལ་བྲིས།

དྲི་བ་ལྔ་པ༽ ཆོས་འབྱུང་། སྐུགས་ ༡༥།

འོག་ལུ་བཀོད་དེ་ཡོད་མི་ དྲི་བ་ ཀ་ ཁ་ འབད་ ཁག་༢ ཡོད་ས་ལས་ ག་ཤེས་མི་༡ གི་ལན་འབྲི་དགོཔ་ཨིན།

ཀ་ རང་ཅག་གི་ རྒྱལ་ཁབ་ཀྱི་མིང་ལ་ ལྷོ་མོན་ སྨན་ལྗོངས་ ཙན་དན་བཀོད་པའི་ལྗོངས་ འབྲུག་ཡུལ་ དཔལ་ལྡན་འབྲུག་པ་ཕྱོགས་ལས་རྣམ་རྒྱལ་ སོགས་ རིམ་བཞིན་བྱུང་ཡོད་པའི་ ཁུངས་དོན་མདོར་བསྡུས་ཏེ་བྲིས།

ཁ་ དཔལ་འབྲུག་པ་རིན་པོ་ཆེ་ ལྷོ་འབྲུག་ཏུ་བྱོན་ཏེ་ ཕྱི་ནང་གསང་གསུམ་གྱི་ དགྲའི་ཕྱོགས་ལས་ རྣམ་པར་རྒྱལ་བའི་ མཛད་ཚུལ་ཚད་ལྡན་ཞིག་བྲིས།

བཀྲ་ཤིས་བདེ་ལེགས།